**Orientering om beviser i forberedende grunduddannelse (FGU)**

I FGU er der fem forskellige dokumenter, som kan benyttes, når eleven stopper sit FGU-forløb:

* Kompetencebevis
* Uddannelsesbevis
* Bevis for forberedelseseksamen
* Bevis for enkeltfag
* Erklæring om gennemført undervisning

Hvilket dokument, der er det rigtige at benytte, afhænger af flere forskellige ting, herunder indholdet af elevens forløb samt forløbets varighed.

*Hvis forløbet er gennemført tilfredsstillende*

*Hvis følgende er bestået:*

* *Dansk eller DSA niveau D*
* *Engelsk niveau D*
* *Matematik niveau D*
* *Samfundsfag på mindst niveau G*
* *Naturfag på mindst niveau G.*

*Hvis et fagligt tema er bestået på FGU 3 niveau*

*Tillæg til
kompetencebevis*

*Tillæg til
kompetencebevis*

12 uger

Kompetence
bevis

Bevis for forberedelses eksamen

Uddannelses bevis

Bevis for enkeltfag

Erklæring om gennemført undervisning

*Hvis der ikke udstedes kompetencebevis, kan disse eventuelt gives:*

**Figur: Udstedelse af beviser og erklæring i FGU**

Der er ikke centrale regler for, hvordan dokumenterne skal udformes, men ministeriet har udarbejdet nogle skabeloner, som institutionen kan benytte. Det skal understreges, at der er alene er tale om *eksempler*. Det er derfor ikke givet, at et konkret bevis skal indeholde alle de elementer, som er angivet i skabelonen.

Eksempler på beviser og erklæring kan findes på ministeriets hjemmeside via dette [link.](https://www.uvm.dk/forberedende-grunduddannelse/proever-og-eksamen/beviser-og-erklaeringer-om-gennemfoert-undervisning) Det skal bemærkes, at der til hvert bevis/erklæring er udarbejdet en selvstændig beskrivelse, som kan følges.

Regelhenvisningerne i nedenstående refererer til de specifikke bestemmelser for det aktuelle bevis. De generelle regler fremgår af den enkelte skabelon.

**Kompetencebevis**

Kompetencebeviset udstedes i henhold til [FGU-lovens § 36, stk. 1, 2](https://www.retsinformation.dk/eli/lta/2019/606) og er ligeledes reguleret i [§§ 10 og 11 i indholdsbekendtgørelsen](https://www.retsinformation.dk/eli/lta/2019/479).

Her fremgår det, at FGU-institutionen udsteder et kompetencebevis til elever *efter tilfredsstillende gennemførelse* *af forløb på FGU* *på minimum 12 uger*.

For at FGU-institutionen kan udstede kompetencebevis, skal den vurdere, hvorvidt eleven på tilfredsstillende vis har gennemført et undervisningsforløb. Dette skal ske på baggrund af FGU-institutionens løbende og systematisk progressionsopfølgning. Institutionen skal være sikker på, at eleven har fået en forståelse af, om uddannelsesforløbet har været tilfredsstillende, så det ikke kommer som en overraskelse for eleven, at der ikke kan udstedes kompetencebevis.

Kompetencebeviset dokumenterer opnåede faglige kompetencer og eventuelt dertil knyttede sociale og personlige kompetencer. Som inspiration til en sådan beskrivelse, er der i eksemplet på et kompetencebevis på ministeriets hjemmeside henvist til FGU-præstationsstandarder, som beskrevet i et fagbilag. Det er ikke muligt at gøre det samme for de almene fag, men det skal understreges, at en beskrivelse af elevens sociale og personlige kompetencer, alene skal ske i tilknytning til de faglige kompetencer, da beskrivelsen ikke må have karakter af en anbefaling eller en udtalelse. Institutionen bør tage udgangspunkt i uddannelsesplanens mål og eventuelle delmål formuleret i elevens forløbsplan.

Hvis der i kompetencebeviset ikke beskrives personlige og sociale kompetencer svarende til FGU-præstationsstandard, bør eksemplerne her på slettes i kompetencebeviset (øverst side 2).

Kompetencebeviset sammenfatter eventuelt udstedte prøvebeviser fra andre uddannelsesinstitutioner i forbindelse med gennemførte kombinationsforløb.

**Kompetencebevis *skal som minimum* indeholde oplysninger om følgende:**

1) Elevens navn og cpr-nr. eller anden tydelig identifikation.
2) Den udstedende institutions navn.
3) Oplysning om, at beviset vedrører forberedende grunduddannelse i medfør af lov om forberedende grunduddannelse.
4) Perioden for uddannelsesforløbet.
5) Hvilke undervisningstilbud mv. eleven har deltaget i på institutionen.
6) De uddannelseselementer der er aflagt prøve i med angivelse af de opnåede bedømmelser.
7) Afsluttende standpunktskarakter, hvor disse gives[[1]](#footnote-1).
8) Eventuelt gennemført erhvervstræning.
9) Eventuelt gennemført kombinationsforløb.
10) Eventuelt gennemført virksomhedspraktik.
11) Elevens eventuelle uddannelsesbevis efter [§ 36, stk. 3 og 4, i lov om forberedende grunduddannelse](https://www.retsinformation.dk/eli/lta/2019/606).

**Uddannelsesbevis**

Uddannelsesbeviset indgår som en del af kompetencebeviset (se eventuelt punkt nr. 11 i afsnittet om kompetencebevis: ”Kompetencebevis *skal som minimum* indeholde oplysninger om følgende”).

Uddannelsesbeviset udstedes i henhold til [FGU-lovens § 36, stk. 3.](https://www.retsinformation.dk/eli/lta/2019/606)

Her fremgår det, at til elever, som afslutter pgu eller egu på højeste niveau (FGU-niveau 3) med en fagprøve, udstedes et uddannelsesbevis, som dokumenterer den opnåede kompetence.

Der udstedes derfor *ikke* uddannelsesbevis til elever, der afslutter på FGU-niveau 2 eller FGU-niveau 1. Disse elever kan eventuelt være berettiget til *kompetencebevis*.

**Bevis for forberedelseseksamen**

Bevis for forberedelseseksamen indgår som en del af kompetencebeviset (se eventuelt punkt nr. 11 i afsnittet om kompetencebevis: ”Kompetencebevis *skal som minimum* indeholde oplysninger om følgende”).

Bevis for forberedelseseksamen udstedes i henhold til [FGU-lovens §§ 13, stk. 2, og 36, stk. 4](https://www.retsinformation.dk/eli/lta/2019/606)  og er ligeledes reguleret i [§ 9 i indholdsbekendtgørelsen](https://www.retsinformation.dk/eli/lta/2019/479).

Her fremgår det, at til elever, som afslutter agu med at bestå de fag, der indgår i den eksamen, der følger af § 13, stk. 2, udstedes et uddannelsesbevis, som dokumenterer, om eleven opfylder adgangsforudsætningerne for optagelse på den 2-årige uddannelse til hf-eksamen. Dette uddannelsesbevis benævnes *Bevis for forberedelseseksamen.*

Forberedelseseksamen til optagelse på den 2-årige uddannelse til hf-eksamen er en samlet eksamen, som omfatter følgende beståede fag:

* Dansk, D-niveau, eller dansk som andetsprog, D-niveau
* Engelsk, D-niveau
* Matematik, D-niveau
* Samfundsfag, mindst G-niveau
* Naturfag, mindst G-niveau.

En elev, der ønsker at tage forberedelseseksamen til den 2-årige hf-uddannelse, har mulighed for at få meritoverført allerede beståede fag til sit bevis. Det kan både være fag bestået med en prøve, fag bestået med en standpunktsbedømmelse eller med anden dokumentation, fx deltagerbevis eller kompetencebevis. Det kan ske på baggrund af [§ 32, stk. 2, pkt. 8, i bekendtgørelse om prøver og eksamen i grundlæggende erhvervsrettede uddannelser](https://www.retsinformation.dk/eli/lta/2014/41), som fastslår, at meritoverførte uddannelseselementer og prøver kan opføres på beviset. Det betyder, at elever, der ønsker at gennemføre forberedelseseksamen til optagelse på den 2-årige hf-uddannelse, kan drage nytte af allerede gennemførte og beståede fag, således at deres uddannelsesforløb i FGU udelukkende kan indeholde de manglende fag og niveauer, der stilles krav om for at opnå retskrav til hf-uddannelsen.

**Bevis for enkeltfag**

Bevis for enkeltfag udstedes til elever, der er berettiget til et prøvebevis, men som **ikke** har *gennemført et forløb på FGU* *på minimum 12 uger*, og dermed ikke kan få udstedt et *kompetencebevis*, se eventuelt dette.

Det vil typisk være elever, der er optaget i henhold til [FGU-lovens § 4, stk. 2 og 3](https://www.retsinformation.dk/eli/lta/2019/606). Det vil sige elever, der alene har behov for at forbedre deres niveau i dansk eller matematik eller begge fag for at opfylde adgangskrav til en erhvervsuddannelse eller har behov for undervisning i almene fag for at imødekomme overgangskrav til en erhvervsuddannelses hovedforløb.

**Erklæring om gennemført undervisning**

Erklæringen er tænkt som en mulighed for, at FGU-institutionen kan udstede dokumentation for deltagelse i et FGU-forløb til unge, som ikke er berettiget til hverken et kompetencebevis eller bevis for enkeltfag.

1. Hvis en elev afslutter FGU uden at kunne bestå faget på et planlagt G-niveau, kan det undlades at skrive en karakter på elevens kompetencebevis. I stedet kan det fx fremgå som en ”særlig oplysning”, at eleven har ”fulgt faget uden at afslutte det”. [↑](#footnote-ref-1)